DA hof toe oor e-tol | Maroela Media
DA hof toe oor e-tol
Die DA het Sondag gesê hy sal vandeesweek die hof nader om die wet op e-tol ongrondwetlik te verklaar.
"Ek verteenwoordig die inwoners van Gauteng wat oorwegend teen die e-tolstelsel gekant is," het Mmusi Maimane, woordvoerder van die DA, in 'n verklaring gesê.
Die saak word Dinsdag en Woensdag in die Wes-Kaapse hooggeregshof aangehoor.
"Ons is van mening dat die wysigingswetsontwerp oor vervoerwette en verwante sake (E-tolwet) foutiewelik deur die parlement goedgekeur en deur pres. Jacob Zuma onderteken is," het Maimane gesê. "Indien die saak suksesvol is, sal die wet weer aan die parlement gestuur word vir hersiening."
Maimane sê hulle gaan aanvoer dat die wet foutiewelik deur die Nasionale Vergadering as 'n artikel 75-wetsontwerp (wat slegs in die parlement debatteer word) aangedui is, en nie 'n artikel 76-wetsontwerp (wat in die parlement en provinsies debatteer word) nie.
Indien die DA die saak in die hooggeregshof wen, sal die saak outomaties na die konstitusionele hof verwys word waar die wet moontlik as ongrondwetlik verklaar kan word. -SAPA